Foto’s: Heerskappy vol hoogte- én laagtepunteWie sou kon dink dat die meisie wat nie eens veronderstel was om koningin te word nie, die langsdienende monarg in die Britse geskiedenis sou word. Dit is dus vanselfsprekend dat koningin Elizabeth II se heerskappy en persoonlike lewe vol merkwaardige én dikwels moeilike oomblikke was. Hier is ŉ paar van die vernaamste datums van die 96-jarige monarg se tyd op die Britse troon. Koning George VI en sy vrou, Elizabeth Bowes-Lyon saam met ŉ klein prinses Elizabeth. (Foto: AFP) Elizabeth Alexandra Mary Windsor is om 02:40 op 21 April 1926 in Mayfair, Sentraal-Londen, gebore. Sy is die eerste kind van die hertog en hertogin van York, wat koning George VI en koningin Elizabeth, die koninginmoeder, sou word. Haar oom het in 1936 die troon bestyg as Edward VIII, maar minder as ’n jaar later het Edward egter geabdikeer om met die geskeide Amerikaanse sosiale vlinder Wallis Simpson te trou. George het toe die troon bestyg as die derde monarg van die Huis van Windsor en prinses Elizabeth het die Britse troonopvolger geword. Prinses Elizabeth en prinses Margaret stuur ŉ boodskap van bemoediging in 1940 oor die BBC-radio vir kinders wat weens die oorlog ontruim word. (Foto: AFP) Terwyl Nazi-Duitsland die Britse hoofstad verwoes, trek prinses Elizabeth en haar jonger suster, prinses Margaret, na Windsor-kasteel, wes van Londen, vir hul veiligheid. Tydens die Tweede Wêreldoorlog word sy ook as ’n militêre voertuigwerktuigkundige opgelei. Prins Philip, koningin Elizabeth II en drie van hulle kinders, Charles, Anne en Andrew. (Foto: Instagram/Clarence House) Prinses Elizabeth trou met prins Philip in die Westminster-abdy. Hul eerste kind, prins Charles, is in 1948 gebore. ’n Dogter, Anne, maak haar opwagting in 1950, gevolg deur Andrew in 1960 en Edward in 1964. Koningin Elizabeth, prinses Elizabeth en prinses Margaret by koning George VI se begrafnis in 1952. (Foto: Sport and General Press Agency Limited /AFP) Prinses Elizabeth, toe 25 jaar oud, was saam met Philip in Kenia op besoek toe haar pa op 6 Februarie 1952 in die ouderdom van 56 sterf. Sy knip die reis kort en keer blitsig terug na Brittanje. Koningin Elizabeth II is op 2 Junie 1953 gekroon. (Foto: The Royal Family via Twitter) Sy word op 2 Junie 1953 by Westminster-abdy voor 8 500 gaste gekroon. Die kroningseremonie was die eerste wat regstreeks op televisie uitgesaai is en lei tot ’n toename in verkope van televisiestelle. Die koningin tydens feesvieringe in 1977. (Foto: AFP) Die koningin herbevestig die gelofte van lewenslange diens aan Brittanje en die Statebond wat sy in ’n toespraak op die ouderdom van 21 in 1947 gemaak het. Sy toer deur die land en die Statebond. Feestelike straatpartytjies verhelder die ekonomiese somberheid van nywerheidsagteruitgang en stakings. Prinses Diana word deur fotograwe gevolg kort nadat die besonderhede van haar egskeiding bekendgemaak word. (Foto: Peter Jordan/AFP) Prins Charles skei van prinses Diana, en prins Andrew skei van sy vrou, Sarah, hertogin van York. Die koningin se enigste dogter skei ook van haar man, Mark Phillips. Windsor-kasteel is ook ernstig deur ŉ brand beskadig. Die koningin noem dié 12 maande haar annus horribilis. ŉ Aanhanger van wyle prinses Diana buite die Kensington-paleis in Londen. (Foto: Frank Augstein/AFP) Diana se dood in ’n motorongeluk op 31 Augustus 1997 ruk die koninklike familie en ontlok seldsame kritiek op die koningin omdat sy na Diana se afsterwe geruime tyd steeds op haar Balmoral-landgoed in Skotland bly. Sy keer uiteindelik terug na Buckingham-paleis, waar die Union Jack tot halfmas laat sak word, en sy bring ’n televisie-huldeblyk aan Diana, wat help om openbare woede te kalmeer. Die koningin en prins Philip in die kenmerkende goue koets tydens haar jubileum in 2002. (Foto: Rebecca Naden/AFP) Vieringe vir die koningin se 50 jaar op die troon kom in dieselfde jaar as die dood van haar eie ma en jonger suster, Margaret, en die publiek toon openbare steun vir die monargie en koningin. Haar goue jubileum gaan egter voort en groot skares kom in Sentraal-Londen bymekaar om te kyk hoe die rock-groep Queen se kitaarspeler Brian May die volkslied van die dak van Buckingham-paleis speel tydens ’n sterbelaaide popkonsert. Die koningin besoek Ierland in 2011. (Foto: Chris Jackson/AFP) Die koningin se hoëprofielbesoek aan Ierland is die eerste deur ’n Britse monarg sedert die Republiek van Ierland in 1922 onafhanklikheid verkry het. Ná jare se konflik oor Britse heerskappy help ŉ toespraak in Iers, plus ander simboliese gebare, om versoening aan te wakker en die vredesproses in Noord-Ierland te versterk. ŉ Waagarties wat soos die koningin aangetrek is verras tydens ŉ toertjie by die openingseremonie van die 2012 Olimpiese Spele in Londen. (Foto: Oliver Morin/AFP) Die koningin en ander senior koninklikes besoek elke streek van Brittanje om haar 60 jaar op die troon te vier. Bakens word oor die land heen verlig en ’n rivierkompetisie word in Londen gehou. Die koningin (en ŉ waagarties) verras ook tydens ŉ waaghalse toertjie saam met die James Bond-akteur Daniel Craig by die openingseremonie van die 2012‑ Olimpiese Spele in Londen. Britte rou oor die dood van prins Pililp. (Foto: Glyn Kirk/AFP) Die koronaviruspandemie dwing die bejaarde koningin tot selfisolasie by Windsor, vanwaar sy in die openbaar op videokonferensies verskyn. Prins Philip sterf in April 2021 in die ouderdom van 99. Die koningin se pligte word ingekrot nadat sy kort daarna ’n nag in die hospitaal deurgebring het. Die koningin en senior koniklikes se laaste amptelike verskyning op Buckingham-paleis se balkon tydens haar platinum-jubileum in 2022. (Foto: Leon Neal/AFP) Op 6 Februarie 2022 word sy die eerste monarg in die Britse geskiedenis wat vir 70 jaar regeer en haar mylpaal-jubileum word met straatpartytjies, gedenkdienste en ŉ spoggerige konsert by die Buckingham-paleis gevier.